Zápisnica z 29. zasadnutia Súdnej rady Slovenskej republiky
z 26. mája 2009
miesto konania: pojednávacia miestnosť Najvyššieho súdu SR, P1, Bratislava

Prítomní:
1)	JUDr. Viera Petríková 
2)	JUDr. Jana Bajánková
3)	Doc. Mária Bujňáková
4)	JUDr. Igor Burger
5)	JUDr. Ján Burik
6)	JUDr. Ida Hanzelová 
7)	JUDr. Daniel Hudák
8)	JUDr. Peter Hulla
9)	JUDr. Jozef  Janík - ospravedlnený
10)	JUDr. Helena Kožíková
11)	JUDr. Anna Marková
12)	JUDr. Richard Molnár
13)	JUDr. Bohumil Novák - ospravedlnený
14)	JUDr. Juraj Sopoliga
15)	JUDr. Gabriela Šimonová
16)	JUDr. Daniela Švecová
17)	JUDr. Mária Usačevová

18)	JUDr. Blanka Weismannová - vedúca Kancelárie Súdnej rady SR
                                                                      
	Podpredsedníčka Súdnej rady Slovenskej republiky otvorila 29. zasadnutie Súdnej rady Slovenskej republiky (ďalej len "súdna rada"). Konštatovala, že súdna rada je uznášaniaschopná, ospravedlnil sa JUDr. Janík a JUDr. Novák.

Členom súdnej rady bol v písomnej podobe predložený návrh programu zasadnutia nasledovne:

Program:

1.	Voľba kandidáta na sudcu Súdu prvého stupňa Európskych spoločenstiev so sídlom v Luxemburgu (1 Ksr 103/09)

2.	Prerokovanie žiadosti predsedu Krajského súdu v Trenčíne o člena do výberovej komisie na výberové konanie na obsadenie 1 voľného miesta sudcu pre Okresný súd Nové Mesto nad Váhom (1 Ksr 168/09)

3.	Prerokovanie návrhu zmeny harmonogramu vnútorných revízií revízneho oddelenia Krajského súdu v Trnave (1 Ksr 162/09)

4.	Prerokovanie podnetu spoločnosti DOBREX s.r.o., so sídlom Michalovce, na podanie návrhu na začatie disciplinárneho konania voči predsedovi Okresného súdu Michalovce, JUDr. Jozefovi Soročinovi (1 Ksr 164/09)

5.	Prerokovanie podnetu JUDr. Stanislava Sojku, PhD., sudcu Okresného súdu Michalovce, na podanie návrhu Disciplinárnemu súdu SR na začatie disciplinárneho konania proti predsedovi Okresného súdu Michalovce JUDr. Jozefovi Soročinovi  (1 Ksr 140/09)

6.	Prerokovanie správy o plnení príjmov a čerpaní rozpočtových prostriedkov súdov Slovenskej republiky za rok 2008 (1 Ksr 156/09)

7.	Prerokovanie žiadosti predsedu Krajského súdu v Košiciach o člena do výberovej komisie na výberové konanie na obsadenie 1 voľného miesta sudcu pre Okresný súd Spišská Nová Ves (1 Ksr 172/09)

8.	Prerokovanie žiadosti predsedu Krajského súdu v Banskej Bystrici o člena do výberovej komisie na výberové konanie na obsadenie 1 miesta predsedu senátu obchodnoprávneho kolégia Krajského súdu v Banskej Bystrici (1 Ksr 180/09)

9.	Prerokovanie návrhu podpredsedníčky Najvyššieho súdu Slovenskej republiky na dočasné pridelenie JUDr. Jany Hullovej, sudkyne Krajského súdu v Banskej Bystrici, na výkon funkcie sudcu na Najvyšší súd Slovenskej republiky (1 Ksr 174/09)

10.	Prerokovanie návrhu podpredsedníčky Najvyššieho súdu Slovenskej republiky na dočasné pridelenie JUDr. Mariána Sluka, PhD., sudcu Krajského súdu v Košiciach na výkon funkcie sudcu na Najvyšší súd Slovenskej republiky (1 Ksr 181/09)

11.	Prerokovanie návrhov kandidátov na predsedu Najvyššieho súdu Slovenskej republiky (1 Ksr 171/09)

12.	Informácia o čerpaní rozpočtu Súdnej rady Slovenskej republiky a jej kancelárie v roku 2009 podľa kategórií

Rokovanie súdnej rady viedla podpredsedníčka súdnej rady, ktorá navrhla za overovateľku zápisnice JUDr. Gabrielu Šimonovú a za zapisovateľku Janu Filipkovú.

Hlasovanie o overovateľovi zápisnice:
Za: 14
Proti: 0
Zdržali sa: 1

Uznesenie č. 552
Súdna rada SR schvaľuje za overovateľa zápisnice JUDr. Gabrielu Šimonovú a za zapisovateľku tohto zasadnutia Janu Filipkovú. 

JUDr. Švecová navrhla rozšíriť program rokovania o prerokovanie návrhu limitov príjmov a výdavkov rozpočtovej kapitoly NS SR na roky 2009 – 2012.  Nie je to ešte celkom konečný návrh, treba ho ešte dopracovať, avšak požiadala, aby sa súdna rada vyjadrila.
Druhý návrh, o ktorý navrhla program rokovania rozšíriť je v súvislosti s rozhodnutím Ústavného súdu SR pokiaľ ide o Špeciálny súd. Ide o doriešenie otázky diskriminácie v odmeňovaní sudcov. Tu by navrhovala, aby bola zvolená komisia, ktorá by navštívila pána premiéra v súvislosti, aby nemuseli byť podávané žaloby, ale aby sa to doriešilo miernejšou cestou. K tomuto sa pripojil JUDr. Burger a JUDr. Kožíková.

Podpredsedníčka súdnej rady navrhla hlasovať o programe zasadnutia s doplnenými bodmi:

Za: 15
Proti: 0
Zdržali sa: 0

Uznesenie č.  553
Súdna rada SR schvaľuje program 29. zasadnutia Súdnej rady Slovenskej republiky.

Podpredsedníčka Súdnej rady SR navrhla zvoliť volebnú komisiu pre vykonanie tajnej voľby kandidáta na sudcu Súdu prvého stupňa Európskych spoločenstiev so sídlom v Luxemburgu v zložení: JUDr. Hanzelová, JUDr. Bajánková, JUDr. Sopoliga.

Hlasovanie o: JUDr. Hanzelová
Za: 14
Proti: 0
Zdržali sa: 1

Hlasovanie o: JUDr. Bajánková
Za: 14
Proti: 0
Zdržali sa: 1

Hlasovanie o: JUDr. Sopoliga
Za: 14
Proti: 0
Zdržali sa: 1

Uznesenie č.  554
Súdna rada SR schvaľuje členov volebnej komisie pre vykonanie tajnej voľby kandidáta na sudcu Súdu prvého stupňa Európskych spoločenstiev so sídlom v Luxemburgu v zložení: JUDr. Ida Hanzelová, JUDr. Jana Bajánková, JUDr. Juraj Sopoliga.

Rokovanie:

1.	Voľba kandidáta na sudcu Súdu prvého stupňa Európskych spoločenstiev so sídlom v Luxemburgu (1 Ksr 103/09)

Podpredsedníčka súdnej rady konštatovala, že súdna rada svojim uznesením č. 500 zo dňa 20.3.2009 zobrala na vedomie vyhlásenie volieb kandidáta na sudcu Súdu prvého stupňa a je potrebné zvoliť jedného sudcu Súdu prvého stupňa Európskych spoločenstiev so sídlom v Luxemburgu. Do kancelárie súdnej rady bol doručený jeden návrh kandidáta JUDr. Juraja Schwarcza, PHD.  Návrh kandidáta obsahuje všetky doklady požadované ustanovením § 27g ods. 2 a ods. 3 zákona č. 185/2002 Z.z. o Súdnej rade Slovenskej republiky v znení neskorších zákonov. Návrh bude schválený, ak zaň bude hlasovať nadpolovičná väčšina všetkých členov súdnej rady. Navrhla, aby kandidát bol vypočutý v čase 15 minút.

Hlasovanie:
Za: 14
Proti: 0
Zdržali sa: 1

Uznesenie
Súdna rada SR umožní kandidátovi prezentáciu v dobe nepresahujúcej 15 minút.

Za účasti kandidáta, ako aj verejnosti podpredsedníčka súdnej rady uviedla, že JUDr. Juraj Schwarcz v roku 1991 nastúpil ako súdny tajomník na bývalý Mestský súd v Košiciach, od roku 1992 pracoval ako sudca registrového súdu, ale aj ako sudca obchodného úseku Mestského súdu v Košiciach. V roku 1992 bol preložený na KS v KE a v roku 1995 bol vymenovaný za predsedu senátu. Venuje sa i pedagogickej činnosti.

Podpredsedníčka súdnej rady vyzvala kandidáta, aby v časovom limite nepresahujúcom 15 minút uviedol svoje predstavy o pôsobení vo funkcii sudcu Súdu prvého stupňa Európskych spoločenstiev.
JUDr. Juraj Schwarcz – pochádza z Košíc, absolvoval v tomto meste všetky svoje štúdiá, svoju profesionálnu kariéru začal ako podnikový právnik. Už počas práce na arbitráži sa zapojil do vzdelávania právnikov. V druhej polovici 90. rokov začal spolupracovať s katedrou obchodného práva, viedol semináre v oblasti zmenkového práva, námietkového konania. Táto spolupráca sa neustále prehlbovala a smerovala k zvyšovaniu jeho odbornosti. Publikoval niekoľko článkov, najviac si cení zapojenie sa do skupiny autorov, ktorí spracovali komentár k obchodnému zákonníku a napísali učebnicu obchodného práva. Od začiatku vzniku Justičnej akadémie bol vymenovaný za externého pedagóga, pôsobí i ako člen skúšobnej komisie pre justičných čakateľov. Vedie i lektorskú činnosť v rámci Justičnej akadémie pre sudcov regiónu Košice. Veľmi si váži príležitosť, ktorá sa mu dostala, že mohol pôsobiť v roku 2001 a na prelome rokov 2004 a 2005 na Najvyššom súde - obchodnom kolégiu, kde bol dočasne pridelený na výkon funkcie sudcu. Bol oslovený kolegami NS SR, či by akceptoval kandidatúru. S veľkým rešpektom sa nakoniec rozhodol túto prijať. Uvedomuje si, že skúsenosti s činnosťou európskych súdnych inštitúcií nie sú také, aké by sa vyžadovali, najmä v oblasti prejudiciálneho konania. 

 Podpredsedníčka súdnej rady poďakovala kandidátovi za jeho vystúpenie a uviedla, že pokiaľ členovia súdnej rady majú otázky, môžu ich kandidátovi položiť. 
JUDr. Burger sa spýtal, aká je jeho predstava osobného pôsobenia v európskej inštitúcii. Kandidát uviedol, že z rokovacieho poriadku a štatútu vyplýva, že sudca nominovaný krajinou ES je zadelený do určitej komory a podľa rozvrhu, ktorý je v rukách predsedu, má pridelené kauzy či už vo veci samej alebo predbežného opatrenia a musí pracovať buď ako spravodajca alebo ako samosudca. Každý sudca má svoj pracovný tím, musí pracovať s judikatúrou. Táto práca nebude jednoduchá. 
JUDr. Švecová sa spýtala, aké je jeho jazykové vybavenie. Kandidát uviedol, že jeho angličtina je dobrá, avšak rokovacím jazykom je každý jazyk krajiny EÚ. 
JUDr. Hulla sa spýtal, akú má kandidát predstavu na spoluprácu s Justičnou akadémiou v prípade jeho voľby. Kandidát uviedol, že tak ďaleko zatiaľ neuvažoval. Nikdy sa nebránil spolupráci a v rámci voľného času a možností bude, rád ak nejaká ponuka spolupráce zo strany Justičnej akadémie príde. 

Podpredsedníčka súdnej rady konštatovala, že členovia súdnej rady pristúpia k tajnému hlasovaniu a nastáva časť rokovania, ktorá nie je verejná.

Po krátkej prestávke predseda volebnej komisie vyhlásil výsledky hlasovania:
 
Celkovo bolo vydaných 15 hlasovacích lístkov, prítomných pri hlasovaní: 15, počet platných hlasovacích lístkov 15. 
 
Výsledky hlasovania: 
Za: 15
Proti: 0
Zdržali sa: 0
 
Uznesenie č.  555
Súdna rada SR konštatuje, že bol zvolený kandidát na funkciu sudcu Súdu prvého stupňa Európskych spoločenstiev so sídlom v Luxemburgu-  JUDr. Juraj Schwarcz, PhD. 
Súdna rada Slovenskej republiky na základe volieb predkladá vláde Slovenskej republiky návrh kandidáta na sudcu Súdu prvého stupňa Európskych spoločenstiev so sídlom v Luxemburgu-  JUDr. Juraja Schwarcza, PhD.

2.	Prerokovanie žiadosti predsedu Krajského súdu v Trenčíne o člena do výberovej komisie na výberové konanie na obsadenie 1 voľného miesta sudcu pre Okresný súd Nové Mesto nad Váhom (1 Ksr 168/09)

Výberové konanie sa uskutoční v dňoch 8,9. a 12. júna 2009 na Krajskom súde v Trenčíne. Za člena do výberovej komisie bola v diskusii navrhnutá JUDr. Usačevová.

Hlasovanie o JUDr. Usačevovej
Za: 14
Proti: 0
Zdržali sa: 1

Uznesenie č.  556
Súdna rada SR schvaľuje člena do výberovej komisie na výberové konanie na obsadenie 1 voľného miesta sudcu pre Okresný súd Nové Mesto nad Váhom, JUDr. Máriu Usačevovú.

3.	Prerokovanie návrhu zmeny harmonogramu vnútorných revízií revízneho oddelenia Krajského súdu v Trnave (1 Ksr 162/09)

JUDr. Usačevová uviedla, že ňou bola predložená žiadosť o zmenu harmonogramu a to najmä termínov, ktoré boli pôvodne schválené. Členom revízneho oddelenia skončilo volebné obdobie a vnikol problém s ustanovením nových členov. Požiadala o schválenie tejto zmeny, aby mohli pokračovať v revíziách. 

Hlasovanie o návrhu:
Za: 15
Proti: 0
Zdržali sa: 0

Uznesenie č.  557
Súdna rada SR schvaľuje predložený návrh zmeny harmonogramu vnútorných revízií revízneho oddelenia Krajského súdu v Trnave.

4.	Prerokovanie podnetu spoločnosti DOBREX s.r.o., so sídlom Michalovce, na podanie návrhu na začatie disciplinárneho konania voči predsedovi Okresného súdu Michalovce, JUDr. Jozefovi Soročinovi (1 Ksr 164/09)

Podpredsedníčka súdnej rady oboznámila členov súdnej rady s predloženým materiálom a to podnetom spoločnosti DOBREX s.r.o., so sídlom Michalovce, na podanie návrhu na začatie disciplinárneho konania voči predsedovi Okresného súdu Michalovce JUDr. Jozefovi Soročinovi. JUDr. Gabriel Dobranský je konateľom, ako aj jediným spoločníkom spoločnosti DOBREX s.r.o., ktorého podnet na začatie disciplinárneho konania voči predsedovi OS Michalovce bol prerokovaný na zasadnutí súdnej rady 19.3.2009 a bolo prijaté uznesenie č. 492 z ktorého vyplýva, že jeho návrh nezískal dostatočný počet hlasov. 
V podnete sa vytýka, že súdna rada nerozhodla o všetkých bodoch, podnet obsahuje viacero bodov a o týchto nebolo rozhodnuté. Podpredsedníčka súdnej rady konštatovala, že bolo rozhodované o návrhu ako o celku, uznesením č. 492 rozhodla súdna rada o celom podnete. Otvorila k tomuto bodu programu diskusiu a požiadala členov, aby vyjadrili svoj názor. JUDr. Usačevová uviedla, že súdna rada rozhodovala o celku a tieto body tam boli spomenuté. Súdna rada prešla celý podnet JUDr. Dobranského a nie je o čom už rozhodovať. Doc. Bujňáková konštatovala, že podnet bol jeden a súdna rada o ňom rozhodla a netreba odpovedať na každý jeden bod podnetu osobitne.

Návrh uznesenia: 
Súdna rada SR konštatuje, že o návrhu JUDr. Dobranského zo dňa 15.12.2008 už v minulosti rozhodla. 

Hlasovanie:
Za: 15
Proti: 0
Zdržali sa: 0

Uznesenie č.  558
Súdna rada konštatuje, že o návrhu JUDr. Dobranského zo dňa 15.12.2008 už v minulosti rozhodla.

5.	Prerokovanie podnetu JUDr. Stanislava Sojku, PhD., sudcu Okresného súdu Michalovce, na podanie návrhu Disciplinárnemu súdu SR na začatie disciplinárneho konania proti predsedovi Okresného súdu Michalovce JUDr. Jozefovi Soročinovi  (1 Ksr 140/09)

Podpredsedníčka súdnej rady oboznámila členov súdnej rady s predloženým materiálom a to podnetom JUDr. Stanislava Sojku, PhD. sudcu Okresného súdu Michalovce, na podanie návrhu na začatie disciplinárneho konania voči predsedovi Okresného súdu Michalovce JUDr. Jozefovi Soročinovi pre dôvodné podozrenie z naplnenia znakov závažného disciplinárneho previnenia podľa §116 ods. 1 písm. a, písm. e, ods. 2 písm. c Zákona o sudcoch, ktorého sa mal dopustiť tým, že ako sudca a ako predseda OS Michalovce zaslal advokátovi JUDr. Kusovi listinu z prezidentskej úradnej pošty - jeho žiadosť o zjednanie nápravy v súvislosti s jeho disciplinárnym stíhaním, ktorá bola prezidentskou kanceláriou zaslaná predsedovi OS Michalovce k zaujatiu stanoviská. Táto úradná listina nebola určená pre verejnosť.
JUDr. Sopoliga konštatoval, že sú narušené medziľudské vzťahy na Okresnom súde v Michalovciach. V takomto postupe predsedu okresného súdu však nevidí dôvod porušenia povinností predstaviteľom súdu. Predseda súdu si môže vyžiadať ďalšie stanoviska a materiály, ak to považuje za potrebné.

Podpredsedníčka súdnej rady navrhla hlasovať o podaní návrhu na začatie disciplinárneho konania voči predsedovi a sudcovi Okresného súdu Michalovce, JUDr. Jozefovi Soročinovi  na základe podnetu JUDr. Stanislava Sojku, PhD., sudcu Okresného súdu Michalovce

Hlasovanie:
Za: 0
Proti: 15
Zdržali sa: 0

Uznesenie č.  559
Súdna rada SR konštatuje, že podnet JUDr. Stanislava Sojku, PhD., sudcu Okresného súdu Michalovce, na podanie návrhu Disciplinárnemu súdu SR na začatie disciplinárneho konania proti predsedovi Okresného súdu Michalovce JUDr. Jozefovi Soročinovi, nezískal dostatočný počet hlasov členov súdnej rady.

6.	Prerokovanie správy o plnení príjmov a čerpaní rozpočtových prostriedkov súdov Slovenskej republiky za rok 2008 (1 Ksr 156/09)

 Podpredsedníčka súdnej rady navrhla preložiť tento bod programu na najbližšie zasadnutie súdnej rady, kedy bude na rokovanie prizvaný Ing. Ružek.

7.	Prerokovanie žiadosti predsedu Krajského súdu v Košiciach o člena do výberovej komisie na výberové konanie na obsadenie 1 voľného miesta sudcu pre Okresný súd Spišská Nová Ves (1 Ksr 172/09)

Výberové konanie sa uskutoční v dňoch 10., 11. a 12. júna 2009 na Krajskom súde v Košiciach. Za člena do výberovej komisie bol v diskusii navrhnutý JUDr. Sopoliga.

Hlasovanie o JUDr. Jurajovi Sopoligovi
Za: 14
Proti: 0
Zdržali sa: 1

Uznesenie č.  560
Súdna rada SR schvaľuje člena do výberovej komisie na výberové konanie na obsadenie 1 voľného miesta sudcu pre Okresný súd Spišská Nová Ves, JUDr. Juraja Sopoligu.

8.	Prerokovanie žiadosti predsedu Krajského súdu v Banskej Bystrici o člena do výberovej komisie na výberové konanie na obsadenie 1 miesta predsedu senátu obchodnoprávneho kolégia Krajského súdu v Banskej Bystrici (1 Ksr 180/09)

Výberové konanie sa uskutoční dňa 25. augusta 2009 na Krajskom súde v Banskej Bystrici. Za člena do výberovej komisie bola v diskusii navrhnutá JUDr. Švecová.

Hlasovanie o JUDr. Švecovej
Za: 14
Proti: 0
Zdržali sa: 1

Uznesenie č.  561
Súdna rada SR schvaľuje člena do výberovej komisie na výberové konanie na obsadenie 1 miesta predsedu senátu obchodnoprávneho kolégia Krajského súdu v Banskej Bystrici, JUDr. Danielu Švecovú.

9.	Prerokovanie návrhu podpredsedníčky Najvyššieho súdu Slovenskej republiky na dočasné pridelenie JUDr. Jany Hullovej, sudkyne Krajského súdu v Banskej Bystrici, na výkon funkcie sudcu na Najvyšší súd Slovenskej republiky (1 Ksr 174/09)

Návrh na dočasné pridelenie sudkyne JUDr. Jany Hullovej je od 1. júna 2009 do 31. mája 2010. Predseda Krajského súdu v BB, ako aj Sudcovská rada pri KS v BB s dočasným pridelením sudkyne súhlasia. Sudcovská rada NS SR nesúhlasí s dočasným pridelením.
JUDr. Švecová uviedla, že by chcela zmeniť termín stáže, a to od 1.9.2009 do 31.8.2010. Uviedla, že bola dohodnutá koncepcia, aby boli dočasné pridelenia sudcov z Krajských súdov na NS SR. Nevie si vysvetliť stanovisko Sudcovskej rady NS SR. JUDr. Marková sa pripojila k stanovisku JUDr. Švecovej. JUDr. Bajánková podporila návrh na dočasné pridelenie. JUDr. Usačevová, JUDr. Sopoliga a JUDr. Šimonová  taktiež podporili návrh na dočasné pridelenie. JUDr. Švecová oznámila, súhlas kandidátky s upraveným termínom doloží k rokovaniu k tomuto bodu.

Za: 14
Proti: 0
Zdržali sa: 1

Uznesenie č.  562
Súdna rada SR dočasne prideľuje JUDr. Janu Hullovú, sudkyňu Krajského súdu v Banskej Bystrici, na výkon funkcie sudcu na Najvyšší súd Slovenskej republiky od 1. septembra 2009 do 31. augusta 2010.

10.	Prerokovanie návrhu podpredsedníčky Najvyššieho súdu Slovenskej republiky na dočasné pridelenie JUDr. Mariána Sluka, PhD., sudcu Krajského súdu v Košiciach na výkon funkcie sudcu na Najvyšší súd Slovenskej republiky (1 Ksr 181/09)

Návrh na dočasné pridelenie sudcu JUDr. Mariána Sluka, PhD. je od 1. júla 2009 do 31. decembra 2009. Predseda Krajského súdu v Košiciach a Sudcovská rada Krajského súdu v Košiciach s dočasným pridelením sudcu súhlasia. 
JUDr. Bajánková oznámila, že JUDr. Sluk pôsobí na občianskoprávnom kolégiu NS SR takmer jeden rok. Vzhľadom na skutočnosť, že zmena zákona umožňuje predĺženie dočasného pridelenia a JUDr. Sluk z pohľadu kolegov je viac menej plnohodnotným členom občianskoprávneho kolégia, navrhla podporiť dočasné pridelenie. JUDr. Sopoliga taktiež navrhol podporiť dočasné pridelenie.

Za: 15
Proti: 0
Zdržali sa: 0

Uznesenie č.  563
Súdna rada SR dočasne prideľuje JUDr. Mariána Sluka, PhD., sudcu Krajského súdu v Košiciach na výkon funkcie sudcu na Najvyšší súd Slovenskej republiky, od 1. júla 2009 do 31. decembra 2009.

11.	Prerokovanie návrhov kandidátov na predsedu Najvyššieho súdu Slovenskej republiky (1 Ksr 171/09)

Podpredsedníčka súdnej rady konštatovala, že  zmysle Rokovacieho poriadku Súdnej rady SR majú členovia súdnej rady prerokovať návrhy kandidátov na predsedu NS SR.

JUDr. Weismannová oznámila, že uznesením č. 551 zo dňa 6.5.2009 súdna rada zobrala na vedomie vyhlásenie novej voľby kandidáta na predsedu NS SR na deň 22.6.2009 o 10:00 hod. Ku dnešnému dňu bolo predložených 25 návrhov na kandidáta na predsedu NS SR, JUDr. Štefana Harabina. Z týchto 25 návrhov bolo 24 návrhov predložených sudcovskými radami, resp. plénmi a 1 návrh bol predložený sudcom OS Nitra. 
 
Všetkých 24 návrhov na kandidáta na predsedu NS SR spĺňajú v zmysle platných právnych predpisov náležitosti. Jeden návrh, a to návrh doručený JUDr. Heinrichom, sudcom OS Nitra v zmysle zákona je podaný osobou, ktorá nie je oprávnená na podanie návrhu.

JUDr. Šimonová uviedla, že toto je čiastková analýza, termín na doručovanie návrhov kandidátov je do 28. mája. Na Sudcovskej rade KS v BA bolo včera zasadnutie sudcovskej rady a návrh na kandidáta do 28. mája doručia.

Podpredsedníčka Súdnej rady SR navrhla prijať uznesenie, že Súdna rada konštatuje, že predložené návrhy kandidáta na predsedu NS SR Štefana Harabina, a to návrh:

Sudcovskej rady Okresného súdu Spišská Nová Ves, 
Sudcovskej rady Okresného súdu Levice, 
Sudcovskej rady Krajského súdu v Košiciach, 
Sudcovskej rady Krajského súdu v Trenčíne, 
Sudcovskej rady Okresného súdu Bratislava V, 
Sudcovskej rady Okresného súdu Košice II, 
Sudcovskej rady Okresného súdu Nové Zámky, 
Sudcovskej rady Krajského súdu v Prešove, 
Pléna sudcov Okresného súdu Rožňava, 
Pléna sudcov Okresného súdu Kežmarok, 
Sudcovskej rady Okresného súdu Pezinok, 
Sudcovskej rady Okresného súdu Košice-okolie, 
Sudcovskej rady Okresného súdu Trenčín, 
Pléna sudcov Okresného súdu Senica, 
Sudcovskej rady Okresného súdu Michalovce, 
Sudcovskej rady Okresného súdu Bratislava IV, 
Sudcovskej rady Okresného súdu Poprad, 
Pléna sudcov Okresného súdu Vranov nad Topľou, 
Pléna sudcov Okresného súdu Stará Ľubovňa, 
Sudcovskej rady Okresného súdu Galanta, 
Pléna sudcov Okresného súdu Považská Bystrica, 
Pléna sudcov Okresného súdu Malacky, 
Pléna sudcov Okresného súdu Trebišov, 
Sudcovskej rady Krajského súdu v Trnava,
Sudcovskej rady Okresného súdu Bratislava III
spĺňajú zákonom a rokovacím poriadkom Súdnej rady SR určené podmienky.  
Konštatuje, že návrh JUDr. Eduarda Heinricha, sudcu Okresného súdu Nitra  nespĺňa zákonom a rokovacím poriadkom Súdnej rady SR určené podmienky.

 Hlasovanie:
Za: 15
Proti: 0
Zdržali sa: 0
 Uznesenie č.  564
Súdna rada konštatuje, že predložené návrhy kandidáta na predsedu NS SR Štefana Harabina, a to návrh:
Sudcovskej rady Okresného súdu Spišská Nová Ves, 
Sudcovskej rady Okresného súdu Levice, 
Sudcovskej rady Krajského súdu v Košiciach, 
Sudcovskej rady Krajského súdu v Trenčíne, 
Sudcovskej rady Okresného súdu Bratislava V, 
Sudcovskej rady Okresného súdu Košice II, 
Sudcovskej rady Okresného súdu Nové Zámky, 
Sudcovskej rady Krajského súdu v Prešove, 
Pléna sudcov Okresného súdu Rožňava, 
Pléna sudcov Okresného súdu Kežmarok, 
Sudcovskej rady Okresného súdu Pezinok, 
Sudcovskej rady Okresného súdu Košice-okolie, 
Sudcovskej rady Okresného súdu Trenčín, 
Pléna sudcov Okresného súdu Senica, 
Sudcovskej rady Okresného súdu Michalovce, 
Sudcovskej rady Okresného súdu Bratislava IV, 
Sudcovskej rady Okresného súdu Poprad, 
Pléna sudcov Okresného súdu Vranov nad Topľou, 
Pléna sudcov Okresného súdu Stará Ľubovňa, 
Sudcovskej rady Okresného súdu Galanta, 
Pléna sudcov Okresného súdu Považská Bystrica, 
Pléna sudcov Okresného súdu Malacky, 
Pléna sudcov Okresného súdu Trebišov, 
Sudcovskej rady Krajského súdu v Trnava,
Sudcovskej rady Okresného súdu Bratislava III
spĺňajú zákonom a rokovacím poriadkom Súdnej rady SR určené podmienky.  
Konštatuje, že návrh JUDr. Eduarda Heinricha, sudcu Okresného súdu Nitra  nespĺňa zákonom a rokovacím poriadkom Súdnej rady SR určené podmienky.

12.	Informácia o čerpaní rozpočtu Súdnej rady Slovenskej republiky a jej kancelárie v roku 2009 podľa kategórií - do 20. mája 2009 (1 Ksr 15/09)

Podpredsedníčka súdnej rady odovzdala slovo JUDr. Weismannovej, ktorá uviedla, že v kategórii 630 Tovary a služby z celkového rozpočtu bolo čerpané v mesiaci máj 8.453,8 €, čo predstavuje 6,3 % upraveného ročného rozpočtu. Od začiatku roka do konca 20. mája 2009 je upravený rozpočet čerpaný na 38,1 %, kategóriu 640 Bežné transfery sme čerpali na 57,8 %, v kategórii Kapitálové výdavky nie je žiadne čerpanie. 

JUDr. Hudák požiadal JUDr. Weismannovú, aby objasnila čerpanie kategórie 637 Služby. JUDr. Weismannová vysvetlila, že vzhľadom na pripravovanú služobnú cestu do Londýna je potrebné rezervovať finančné prostriedky, vzhľadom na to, že úhrady sa vykonajú debetnou platobnou kartou, ktorá je k dispozícii v Kancelárii Súdnej rady SR. Aj ubytovanie v Bukurešti bude zaplatené debetnou platobnou kartou a z tohto dôvodu je potrebné mať potrebné finančné prostriedky formou preddavku na účte VÚB banky, na ktorú je debetná platobná karta vystavená. Preddavok je rozpočtovaný v rozpočtovej položke 637.
Finančné zabezpečenie pripravovanej zahraničnej služobnej cesty do Londýna Súdna rada SR prerokuje 2.6.2009 s tým, že v prípade potreby navrhne prerozdelenie finančných prostriedkov na jej uskutočnenie formou vnútorného rozpočtového opatrenia.

Podpredsedníčka súdnej rady navrhla zobrať túto informáciu na vedomie.

Hlasovanie:
Za: 15
Proti: 0
Zdržali sa: 0

Uznesenie č.  565
Súdna rada Slovenskej republiky berie na vedomie informáciu o čerpaní rozpočtu Súdnej rady Slovenskej republiky a jej kancelárie v roku 2009, podľa kategórií.

13.	K návrhu JUDr. Švecovej na doriešenie otázky diskriminácie odmeňovania sudcov 

Podpredsedníčka súdnej rady navrhla vytvoriť komisiu, ktorá do skončenia zasadnutia pripraví výstup za súdnu radu. Za členov komisie boli navrhnutí: JUDr. Bajánková, JUDr. Sopoliga, JUDr. Švecová.

Hlasovanie o komisii:
Za: 12
Proti: 0
Zdržali sa: 3

Návrh uznesenia:
Súdna rada SR sa stotožňuje s nálezom Ústavného súdu SR z 20.5.2009, sp. Zn. PL. ÚS 17/08 o neústavnosti Špeciálneho súdu a v plnom rozsahu ho rešpektuje. Nerešpektovanie nálezu Ústavného súdu SR považuje za ohrozovanie právneho štátu a nezávislosti Ústavného súdu SR.
Súdna rada SR odmieta akékoľvek snahy o spochybňovanie odbornej a morálnej spôsobilosti sudcov všeobecných súdov v rozhodovacej činnosti, zvlášť pri postihu páchateľov závažných trestných činov.

Súdna rada navrhuje doriešiť nerovné odmeňovanie sudcov všeobecných súdov v porovnaní so sudcami Špeciálneho súdu v súvislosti s uvedeným nálezom Ústavného súdu SR.
 Poveruje člena súdnej rady ...., aby spoločne s podpredsedníčkou NS SR a s predsedom Sudcovskej rady NS SR, rokovali s predsedom vlády SR, o možnosti mimosúdneho vyriešenia uvedeného problému.

JUDr. Hanzelová navrhla poveriť vedúcu Kancelárie Súdnej rady SR vyhľadaním prijatých uznesení týkajúcich sa Špeciálneho súdu a koľko návrhov bolo podaných zo strany sudcov NS SR. Zároveň navrhla bližšie špecifikovať, čo to znamená mimosúdne vyriešenie problému. JUDr. Švecová oznámila, že sa treba v prvom rade oprieť o antidiskriminačný zákon.

JUDr. Burger navrhol, aby zástupcom, ktorý bude rokovať s predsedom vlády, bola podpredsedníčka Súdnej rady SR.
JUDr. Petríková navrhla, aby sa rokovania zúčastnila i JUDr. Kožíková.

Uznesenie č.  566
Súdna rada Slovenskej republiky sa stotožňuje s nálezom Ústavného súdu SR z 20.5.2009, sp. zn. PL. ÚS 17/08 o neústavnosti Špeciálneho súdu a v plnom rozsahu ho rešpektuje. Nerešpektovanie nálezu Ústavného súdu SR považuje za ohrozovanie právneho štátu a nezávislosti Ústavného súdu SR.
2/  o d m i e t a  akékoľvek snahy o spochybňovanie odbornej a morálnej spôsobilosti sudcov všeobecných súdov v rozhodovacej činnosti, zvlášť pri postihu páchateľov závažných trestných činov.
3/  n a v r h u j e doriešiť nerovné odmeňovanie sudcov všeobecných súdov v porovnaní so sudcami Špeciálneho súdu v súvislosti s uvedeným nálezom Ústavného súdu SR.
 4/  p o v e r u j e  podpredsedníčku Súdnej rady SR JUDr. Vieru Petríkovú, aby spolu s podpredsedníčkou Najvyššieho súdu SR JUDr. Danielou Švecovou, členkou Súdnej rady Slovenskej republiky JUDr. Helenou Kožíkovou a predsedom Sudcovskej rady Najvyššieho súdu SR rokovali s predsedom vlády SR o možnosti mimosúdneho vyriešenia uvedeného problému.

14.	K návrhu limitov príjmov a výdavkov rozpočtovej kapitoly NS SR na roky 2010 - 2012

JUDr. Švecová uviedla, že bol všetkým členom súdnej rady rozdaný návrh limitov príjmov a výdavkov rozpočtovej kapitoly NS SR. Tento bude ešte doplnený o bližšiu špecifikáciu a o textovú časť, je to zatiaľ len hrubý návrh. Navrhla, aby ho súdna rada zobrala na vedomie.

Hlasovanie:
Za: 15
Proti: 0
Zdržali sa: 0

Uznesenie č.  567
Súdna rada Slovenskej republiky predložený návrh limitov príjmov a výdavkov rozpočtovej kapitoly Najvyšší súd SR na roky 2010 – 2012 berie na vedomie s tým, že v lehote 10 dní bude doplnený o bližšiu špecifikáciu a o textovú časť.

Najbližšie zasadnutie súdnej rady sa bude konať dňa 2. júna 2009 o 10:00 hod. v zasadacej miestnosti Najvyššieho súdu SR, Z4.

Zapísala:	Overil:
Jana Filipková		JUDr. Gabriela Šimonová